1I ma Páblo i ma Sílas, are xqui maj qui be, xe ic'aw pa tinimit Anfípolis, xak xe ic'aw pa tinimit Apolónia, te'uri xe upon pa tinimit Tesalónica. Chila 'o wi jun ja pa quiqui mol wi quib i aj Israel winak. 2I ma Páblo, 'ax co'on wi, are ca c'un i uxlambal 'ij, xa 'e pa ja re i molbal'ib. Xak queje xu 'an ile pa tinimit Tesalónica. Pa tak uxlambal 'ij xupon pa molbal'ib; oxmul xu 'ano man que u pixbaj i aj Israel winak. 3Xu 'alijinsaj chique wach i c'ut-tal can chupam u wuj i Dios, chi i Tolque coy'em, 'o u chac cu tij ni uyej y ca cam na, te'uri ca walij tan chic. Pa q'uisbal-re xu bij chique: —I Toliwe-le chi bital na, are i achi Jesus chi quin tijin chu bixquil chiwe —xu bij. 4Je 'o jujun chique i aj Israel winak xqui cojo wach i xqui bij, y xqui ya qui wach cu' i ma Páblo i ma Sílas. Xak je q'ui i aj Griégo winak chi 'ax quiqui 'an wi quiqui coj u 'ij i Dios, xak xqui ya qui wach cu'. Xak queje xqui 'an je q'ui ixokib chi 'o qui 'ij pa tinimit. 5Xui-ri, je 'o juban aj Israel winak chi n-cacaj ta quiqui cojo; xpe coywal che chi xe oc i juban cu'. Rumal-i, xqui mol qui chi' jujun achiab chi ne te 'utz, xak to' que percat pa tak be; xe qui c'am bi cu' chi qui ch'ujersaxic i winak y xe oc chu 'anic ch'o'oj pa tak be. Xe 'e qui mina quib pa rachoch jun achi, ma Jason u bi, tzucbal que i ma Páblo i ma Sílas xqui 'ano. Cacaj ique que qui jach piqui'ab i winak. 6N-xe qui rik taj, rumal-i xqui charej bi i ma Jason, junam cu' juban chic creyent chi je 'o ru', y xe qui c'am bi chuwach i 'atbal tzij. Xe siq'uin chu bixquil i tzij-i: —I achiab-i que tijin chu c'utic i n-'us taj chique i winak ronojel u wach i jyub ta'aj, y wo'or je c'un-nak chu c'utic waral. 7Xak i ma Jason-i je u c'ulam ru' chi rachoch. Conojel ique quiqui kel i ka 'atol tzij, man quiqui bij chi 'o chic jun chic 'atol tzij, ma Jesus u bi, que cha. (Queje xqui bij i winak ile.) 8I winak, xak i aj patanib re i 'atbal tzij, are xqui ta i tzij-le, pacha xe ch'ujer rumal. 9Te'uri i je aj patanib xqui bij che i ma Jason junam cu' i rachi'il, chi que tojon na; ique xqui tojo, te'uri xe o'tax bic. 10Are xoc a'ab, i creyent xqui 'an pen chique i ma Páblo i ma Sílas chi que 'el che i tinimit-le, que 'e c'a che i tinimit Beréa. Are xe upon chila xe 'e pa molbal'ib que i aj Israel winak. 11I winak chila mas je 'utz chiquiwach i je aj Tesalónica pa i je 'anmajnak wi. Que quicotic, lic xqui coj retalil wach i xbix chique. N-xui ta la ile, 'ij 'ij cacajlaj u wuj i Dios, quiqui tabej-re we katzij wach i xu bij i ma Páblo. 12Je q'ui i aj Israel chila xqui cuba qui c'ux che i Jesus, xak je q'ui chique i aj Griégo. N-xui ti achiab xqui cojo, xak queje ixokib chi 'o qui 'ij pa tinimit. 13Xui-ri, i je aj Israel winak pa Tesalónica, are xqui ta rason chi ma Páblo xak ca tijin chu c'utic u tzij i Dios pa tinimit Beréa, ique xe 'e c'a chila y xe oc chic chi qui ch'ujersaxic i winak. 14Rumal-i, i creyent aj Beréa juntir xqui tak bi i ma Páblo c'a pa cósta; xui-ri i ma Sílas, ru' i a-Timotéo xe canaj pa Beréa. 15Je 'o jujun xe 'e ru' i ma Páblo c'a pa tinimit Aténas. Te'uri xe tzalij chic pa Beréa. I ma Páblo xu bij bi chique chi quiqui bij pan chique i ma Sílas i a-Timotéo chi we' que upon ru'. 16I ma Páblo, tz'akat je roy'em i ma Sílas i a-Timotéo pa Aténas, lic xc'achir na man mas je q'ui i tiox je 'o chupam i tinimit-le. 17Rumal-i, lic xe u pixbaj i winak pa qui molbal'ib i aj Israel, xak queje chique i ne te aj Israel chi quiqui coj u 'ij i Dios. Xak 'ij 'ij xa 'e pa q'uebal chi lapanic cu' i winak chila. 18I winak chi quiqui chap quib chi tzij ru', je 'o jujun chique je cachi'il i je Epicúrios ca bixic, xak 'o i je cachi'il i je Estóicos ca bixic. 'O jujun chique xqui bij: —¿Wach cu bij i achi-le chi to' ca loxowic y n-ta reta'am? —xe cha. Y'o juban chic que binic: —Caka bij yoj chi xa ajbil que juban chic tiox junwi —xe cha. Queje ile xqui bij man i ma Páblo ca tijin chu paxsaxic rason i Jesus, xak i qui walijbal i camnak. (Quiqui bij ique chi je queb tiox: i Jesus y walijbal.) 19Te'uri ique xqui bij che i ma Páblo chi ca 'e cu' pa quiqui mol wi quib pa nuc'bal t'isbal, chi Areópago u bi. Are xe uponic, xqui bij che: —Cakaj caketamaj wach usuc' i c'ac' laj c'utunic-le ca 'ano. 20'O i tzij ca bij chi n-caka ta tu be yoj, y cakaj caketamaj wach usuc' que'elok —xe cha. 21Conojel i aj Aténas, xak conojel i winak aj naj chi je jekel chila, ique xui quiqui ya quib chu tayic i c'ac' laj tak tzij, xak chu lapic ni'pa tak i nojbal c'ac'. 22Are 'uri i ma Páblo xtaq'ui 'an chiquixol ique pa je 'o wi pa Areópago, y xu bij chique: —Nimak tak winak aj Aténas, cwil yin chi lic qui coj qui 'ij i tiox, 23man yin, are xin malcat pi tinimit, xwilo chi mas je q'ui i cachoch i tiox pa qui coj wi i qui 'ij. Xak xin rik jun altar i yijbam, 'o i tz'ib chuwach chi cu bij: "I altar-i, re i Dios chi n-'etamam tu wach," cu bij. Are i Dios-le, chi qui coj u 'ij yix, tupu n-iweta'am tu wach, are i quin tijin yin chu bixquil chiwe. 24I Dios-le, chi yijbawnak i jyub ta'aj xak ronojel ni'pa i 'o chuwach, ire n-ca q'uiji ta chupam jun ja chi xa qui yijbam i winak. Ire are rajaw i ulew, rajaw i caj. 25Are ire yawnak i ka c'aslemal, yawnak i kuxlab, yawnak ronojel wach i rajwaxic chake. N-ta rajwaxic che ire, wach tak quiqui ya i winak che. 26Ni'pa i oj winak chuwach i jyub ta'aj, are ire xoj u yijba, xa jun achi i ka xebal konojel, y xu ya chake coj jeki che ronojel u wach i jyub ta'aj. Are ire nuc'uwnak pa i coj q'uiji wi; are ire nuc'uwnak ni'pa junab coj c'asi chuwach i jyub ta'aj. 27Are ire xe u yijba i winak man quiqui tzucuj ire, quiqui 'an pen u rikic. Queje ile caka tzucuj na, tupu ire n-naj ta 'o wi chake, chaka jujunal. 28Katzij, i Dios n-naj ta 'o wi, man xa rumal i Dios oj c'aslic, xa rumal i Dios coj binic, xa rumal i Dios oj 'o chuwach i jyub ta'aj. Katzij i tzij-i, chi cu bij i aj tz'ib iwe yix, chi u tz'ibam canok: "Oj u mi'al ralc'wal i Dios," cu bij. 29Bay, we oj u mi'al ralc'wal i Dios, maka bij 'uri chi Dios xa ril 'antalic; n-piqui nojbal ti winak petnak wi. Ire n-queje taj pacha tak i tiox 'antal che i óro, 'antal che i pláta, 'antal che abaj cumal i winak. 30Ujer, i Dios to' xril qui mac i winak, n-ta xu bij, man n-xqui ta tu be chi n-'us ti quiqui 'ano; xui-ri wo'or u bim chique conojel, ronojel u wach jyub ta'aj, 'o u chac quiqui jalwachij i qui no'oj chi n-'us taj. 31Lic 'o u chac ile, man i Dios u ch'icom chic i 'ij chi cu 'at ni tzij piquiwi i winak, wach i qui 'anom. Lic pusuc' cu 'an na ile; ya u chom chic i Achi chi ca 'anaw na. I Dios u 'alijinsam chake yoj konojel chi queje ile cu 'an na, man u walijsam chic i Achi-le chiquixol i camnak. (Queje ile xu bij i ma Páblo chique i winak pa molbal'ib.) 32Are xqui ta u c'astajic qui wach i camnak, 'o jujun xqui yo'ya, xui-ri je 'o juban chic xqui bij: —C'a te ca bij tan chic chake co'on panok —xe cha. 33Rumal-i i ma Páblo xel chiquixol. 34Xui-ri, je 'o jujun chique i xe tawic xqui cojo y xqui ya qui wach ru'. Jun chique ique, ma Dionísio u bi; ire jun chique i aj nuc'unel re i molbal'ib chi Areópago. Jun chic chi xu ya u wach cu' are i ati Dámaris. Xak je 'o chic juban chic.
LOS HECHOS WACH I XQUI 'AN I APOSTELAB 17